Ústredie ľudovej umeleckej výroby

Ústredie ľudovej umeleckej výroby (ÚĽUV) je slovenská štátna príspevková organizácia Ministerstva kultúry Slovenskej republiky so sídlom v Bratislave na Obchodnej ulici. Ústredie má tri regionálne centrá remesiel v Bratislave, Banskej Bystrici a v Košiciach.

 História 
Ústredie vzniklo 1. decembra 1945 ako pobočka Ústředí lidové a umelecké výroby zriadeného 23. novembra 1945 v Prahe. Už krátko po vzniku sa zlúčil so Zväzom československého diela, ktoré sídlilo v Prahe. Pobočka bola hospodársky, administratívne a odborne samostatnou jednotkou, no nemala právnu subjektivitu. Do roku 1952 patrila do zriaďovateľskej pôsobnosti československého Ministerstva ľahkého priemyslu (na Slovensku Povereníctvo priemyslu a obchodu). ÚĽUV zakladala družstvá a združoval drobnú, roztratenú výrobu do väčších celkov. ÚĽUV postupne založil deväť výrobných družstiev a jedno obchodné družstvo. Okrem družstiev boli členmi ÚĽUV-u aj jednotlivci a organizácie. Od roku 1952 sa výrobné družstvá, na základe reorganizácie výrobného družstevníctva, združovali pod novú organizáciuSlovenský zväz výrobných družstiev. V dôsledku reorganizácie verejnej správy prešiel ÚĽUV v roku 1952 do pôsobnosti rezortu Ministerstva vnútra (na Slovensku Povereníctvo vnútra). V roku 1954 bolo ÚĽUV vyčlenené z rezortu miestneho hospodárstva do rezortu kultúry. Právne ukotvenie získal po prijatí zákona SNR č. 4/1958 Zb. zák. SNR o ľudovej umeleckej výrobe a umeleckých remeslách. V dnešnej podobe tak vzniklo 29. apríla 1958.

 Zameranie a činnosť 
Úlohou ÚĽUV je podporovať všetky druhy ľudovej umeleckej činnosti, rozvíjať výskumnú, dokumentačnú, publikačnú, ale aj vývojovú a obchodnú činnosť. Pomáha ochraňovať a rozvíjať tradičné remeslá a domácku výrobu na Slovensku. Vyhľadáva, mapuje a zachraňuje vymierajúce remeslá. Podporuje výrobcov ľudovej tvorby a prostredníctvom spolupráce a poradenstva prepája ich tvorbu s poznaním etnológov a videním dizajnérov. Propaguje originálnu autorskú tvorbu rešpektujúcu tradičné remeselné postupy, vzory a materiály. Usporadúva tiež rôzne podujatia: semináre, výstavy či súťaže. Škola remesiel Ústredia ľudovej umeleckej výroby zriadená v roku 1999 je zaradená do Zoznamu dobrých praktík ochrany nehmotného kultúrneho dedičstva UNESCO, ktorý „obsahuje programy, projekty a aktivity, ktoré príkladným spôsobom podporujú ochranu a rozvoj nehmotného kultúrneho dedičstva a najlepšie odrážajú princípy a ciele UNESCO“.

ÚĽUV má dve predajne v Bratislave a po jednej v Banskej Bystrici, Košiciach a v Tatranskej Lomnici. V Tatranskej Lomnici má zároveň galériu, od roku 2008 má múzeum aj v Stupave.

Od roku 2000 vydáva časopis RUD (Remeslo, Umenie, Dizajn), ktorý sa systematicky venuje problematike tradičného a súčasného remesla, dizajnu a úžitkového umenia. Okrem toho vydáva ÚĽUV knihy a iné tlačoviny o ľudovom umení a remesle.

 Referencie 

 Ďalšia literatúra 


 Externé odkazy 
 zákon č, 4/1958 Zb. SNR o ľudovej umeleckej výrobe a umeleckých remeslách


Kategória:Príspevkové organizácie Ministerstva kultúry Slovenskej republiky
Kategória:Organizácie založené v 1958
Kategória:Umenie na Slovensku